सुनील कुमार मिश्र,हथुआ, गोपालगंज। मेहनत,लगन व जज्बा हो तो दुनिया का कोई भी काम मुश्किल नहीं होता है। इसे सच साबित कर दिखाया है,हथुआ स्थित डॉ.राजेन्द्र प्रसाद उच्च विद्यालय सह इंटर कॉलेज के शिक्षक सुजीत कुमार राय ने। प्रखंड के सीमावर्ती सीवान जिले के पचलखी गांव निवासी गोपालगंज जिले के पूर्व डीएम मुरलीधर राय व प्रभावती देवी के प्रतिभाशाली युवा पुत्र सुजीत ने बीपीएससी की परीक्षा में 342वां रैंक प्राप्त किया है। उनका चयन जेल सुपरिटेंडेंट पद पर हुआ है। सुजीत अपनी सफलता का श्रेय अपने दिवंगत आईएएस पिता मुरलीधर राय की प्रेरणा को देते हैं। उनका कहना है कि आज सफलता को देखने के लिए पिता इस दुनिया में नहीं हैं। जिसका उन्हें काफी मलाल है। सुजीत कहते हैं कि मेहनत का कोई विकल्प नहीं हैं। ईश्वर पर और स्वयं पर हमेशा विश्वास रखें,सपने जरूर सच होंगे। यहां बताते चले कि इसके पूर्व 2007 में संघ लोक सेवा आयोग की परीक्षा में भी सुजीत ने साक्षत्कार दिया था। लेकिन उन्हें सफलता नहीं मिली।